**Regler for brug af computere ved de skriftlige prøver**

Det er prøvedeltagerens ansvar, at nedenstående regler overholdes.

Bliver det under prøven observeret, at prøvedeltageren bryder reglerne, medfører det øjeblikkelig bortvisning fra prøven.

**Udstyr**

* Du skal medbringe **din egen computer**, som du har erfaring med at bruge, og du skal medbringe **en oplader**.
* Medbringer du en ny Mac computer, skal du også medbringe USB-C til USB-adapter.
* Du kan ikke gøre brug af en Chromebook til prøven.
* **Skriveprogrammet skal være Microsoft Word eller lignende, som kan åbne docx filer.**
* Skriveprogrammet på din computer skal ligge på computeren.
* **Du må ikke være online under prøven.**
* Prøven skal foregå i stilhed. Lyd skal være slået fra.
* Lærdansk stiller printere til rådighed.

**Dokumenter**

* Før delprøven ”skriftlig fremstilling” vil du få udleveret et USB-stik med det prøvedokument, som skal anvendes til at skrive opgaven i.
* Hvis du under prøven åbner andre dokumenter, end dem på det udleverede USB-stik, medfører det bortvisning.

**Hjælp**

* Hvis dit styresystem ikke er på dansk eller engelsk, kan du ikke forvente hjælp med tekniske problemer.

**Bluetooth**

* Bluetooth skal være slået fra.
* Bluetooth er generelt slået fra på computere som standard, men du skal tjekke, om der bliver udsendt Bluetooth signaler fra din computer.
* Mus, tastaturer og lignende, som bruger Bluetooth til forbindelse, er ikke tilladt.


**Internet**

* **Det er forbudt at anvende internet**. Trådløst net skal være slået fra.
* Husk at trådløst internet på computere nogle gange logger på trådløst internet automatisk. Derfor skal du slukke for trådløst internet på knappen på computeren eller evt. deaktivere det trådløse netværkskort i styresystemet.
* **Husk: Dit skriveprogram skal ligge på computeren – ikke online!**
* Eksamenslokalet vil under prøven blive scannet for radiosignaler.
* Hvis en computer udsender radiosignaler, medfører det øjeblikkelig bortvisning.

**Stave- og grammatikkontrol**

* Det er tilladt at bruge **elektronisk ordbog**. Den skal dog ligge på computeren, så den kan anvendes **uden internetforbindelse**.
* IPad og andre elektroniske hjælpemidler til oversættelse er ikke tilladt til prøven.
* ”Grammatikkontrol og løbende grammatikkontrol” skal være slået fra ved prøvens begyndelse.

På billedet kan du se, hvordan du slår grammatikkontrol fra.



* Stavekontrol er tilladt.

**Du skal printe**

* Prøven skal være printet og forefindes på papir ved prøvens afslutning. Det er dit eget ansvar at sørge for dette.
* Derfor bør du løbende udskrive, så du har noget at aflevere ved prøvens afslutning i tilfælde af tekniske problemer.
* Det er også dit eget ansvar at tage højde for, at der ofte er kø de sidste minutter, før prøven slutter, fordi mange gerne vil udskrive.